

Gregorčičeva ulica 20–25, 1000 Ljubljana T: +386 1 478 1000

 F: +386 1 478 1607

 E: gp.gs@gov.si

 http://www.vlada.si/

Številka: 06200-4/2024/3

Datum: 16. 5. 2024

**DRUGO SKUPNO VMESNO POROČILO** **O IZVAJANJU PROGRAMA VLADE REPUBLIKE SLOVENIJE ZA KREPITEV INTEGRITETE IN TRANSPARENTNOSTI**

 **V JAVNEM SEKTORJU 2023–2026**

**(ZA OBDOBJE OD 1. 9. 2023 DO 29. 2. 2024)**

1. **POVZETEK**

S sprejemom Programa Vlade Republike Slovenije za krepitev integritete in transparentnosti v javnem sektorju 2023–2026 (v nadaljnjem besedilu: Program) 9. 2. 2023 je Vlada Republike Slovenije (v nadaljnjem besedilu: Vlada) pokazala usmerjenost in odločnost v smeri krepitve področja integritete in transparentnosti v javnem sektorju. Izpolnitev ukrepov iz Programa je vezana na štiriletno obdobje. Pri posameznemu ukrepu je lahko določen tudi krajši rok, glede na namen ukrepa in potrebne aktivnosti, določeno je polletno poročanje nosilcev o izvedbi aktivnosti. Kot koordinator aktivnosti v zvezi z navedenim in za pripravo polletnih in končnega poročila o izvedbi Programa je določeno Ministrstvo za javno upravo. Vlada se je je 9. 11. 2023 seznanila s Prvim skupnim vmesnim poročilom o izvajanju Programa, za obdobje od 1. 3. 2023 do
31. 8. 2023.[[1]](#footnote-2)

Za drugo skupno vmesno poročilo za obdobje od 1. 9. 2023 do 29. 2. 2024, ki je predmet tega gradiva, so ministrstva, ki so v Programu določena kot nosilci ukrepov, Ministrstvu za javno upravo poročala o njegovem izvajanju. Iz njihovih poročil izhaja, da se aktivnosti glede ukrepov, ki so v Program vključeni kot trajni, izvajajo neprekinjeno in aktivno. Sem sodijo ukrepi, namenjeni osveščanju javnih uslužbencev, zaposlenih v pravosodju, ter tistih, ki so zaposleni v drugih subjektih javnega sektorja, še posebej na področjih, ki štejejo za bolj tvegana z vidika integritete, kot so na primer postopki javnega naročanja. Skupno se je usposabljanj pri Upravni akademiji Ministrstva za javno upravo s področja integritete in etike udeležilo 108 udeležencev in s področja obvladovanja korupcijskih tveganj pri javnem naročanju 95 udeležencev, Ministrstvo za notranje zadeve je poročalo o skupaj 69 udeležencih usposabljanj, Center za izobraževanje v pravosodju o 74 udeležencih usposabljanj, Ministrstvo za finance, Slovenski državni holding pa o več kot 600 udeležencih izobraževalnih srečanj s področja skladnosti in integritete.

Nekateri ukrepi so se v drugem poročevalnem obdobju zaključili. Gre za ukrepa, katerih nosilec je Ministrstvo za okolje, podnebje in energijo. V zvezi z ukrepom 3A.4a Omogočiti javni nadzor nad vrednostmi omejevalnih dejavnikov, določenih v zakonu (vrednosti hrupa, smradu, prisotnosti nečistoč), je navedeno ministrstvo poročalo, da Agencija Republike Slovenije za okolje
(v nadaljnjem besedilu: ARSO) objavlja podatke o strateških kartah hrupa, ki prikazujejo pregled obremenitve okolja s hrupom na posameznem območju oziroma oceno izpostavljenosti prebivalstva hrupu zaradi obratovanja različnih virov hrupa. Na spletni strani (Atlas okolja) so javno objavljeni podatki s področja kakovosti zraka, enako tudi podatki s področja kakovosti voda. Pri drugem ukrepu, ki je prav tako zaključen, 3A.4c Transparentnost in ažurnost objave podatkov ob spreminjanju mejnih vrednosti emisij in standardov kakovosti okolja, je ministrstvo poročalo, da se osnutki vseh predpisov objavijo na E-demokraciji, tako da je javnost seznanjena že v zgodnji fazi priprave predpisov in ima možnost podati pripombe na eventualno spreminjanje mejnih vrednosti emisij in standardov kakovosti okolja.

Pri drugih ukrepih iz Programa, ki še niso zaključeni, so se aktivnosti, vsaj v določeni meri, pričele izvajati oziroma se nadaljujejo v skladu s predvidenim načinom za dosego predvidenega cilja, razvidnega iz opisa posameznega ukrepa. Tri ministrstva predlagajo podaljšanje rokov za izvedbo ukrepov, zato se roki v Programu: v točkah 3A.2a Vzpostavitev javno dostopnih evidenc in objav ter ugotovitev izvedenih nadzorov na področju javno-zasebnega partnerstva in 3A.2b Ukrepi na področju zdravstva, katerih nosilec je Ministrstvo za zdravje, podaljšajo do julija 2024; rok v točki 3B.a Preučitev veljavne ureditve in prakse za opravljanje dovoljenih dejavnosti funkcionarjev in vzpostavitev enotne ureditve in izvajanja, katere nosilec je Ministrstvo za javno upravo, podaljša do prve polovice leta 2025.

Ukrep, ki je v Program uvrščen kot nedokončan ukrep iz Programa Vlade Republike Slovenije za krepitev integritete in transparentnosti 2017–2019 »2.b Sistemska ureditev oziroma dopolnitev ureditve delovanja in financiranja invalidskih, humanitarnih in športnih organizacij z namenom odprave tveganj za korupcijo in neracionalno porabo finančnih sredstev«, se bo nadalje izvajal znotraj Ministrstva za gospodarstvo, turizem in šport v sodelovanju z Ministrstvom za finance in Komisijo za preprečevanje korupcije (v nadaljnjem besedilu: KPK). Po zamenjavi nosilca izvedbe ukrepa zaradi sprememb pristojnosti med resorji glede na spremembo sistemskega predpisa se aktivnosti še niso pričele izvajati, oziroma se še ne nadaljujejo. Ukrep in njegova izvedba sta uvrščena v poglavje 3. NOVI UKREPI, pod 3Č Ukrep na področju delovanja in financiranja invalidskih, humanitarnih in športnih organizacij oziroma 3Č.a Sistemska ureditev oziroma dopolnitev ureditve delovanja in financiranja invalidskih, humanitarnih in športnih organizacij, z določitvijo novega roka za izvedbo ukrepa, in sicer predvidoma konec leta 2024 oziroma v začetku leta 2025.

1. **POROČILA RESORJEV K POSAMEZNEMU UKREPU**
2. **TRAJNI UKREPI V JAVNEM SEKTORJU:**

**1.a**

**Usposabljanje za javne uslužbence in funkcionarje v državnih organih, upravah lokalnih skupnosti in drugih osebah javnega prava**

**Nosilec:**

Ministrstvo za javno upravo, Upravna akademija – v sodelovanju s KPK, Ministrstvom za notranje zadeve in Transparency International Slovenia (TI).

**Način izvedbe:**

Glede na potrebe različnih ministrstev in ciljnih skupin se bodo izvajala usposabljanja s področja integritete in transparentnosti v javnem sektorju, s poudarkom na vsakdanjem prizadevanju za doseganje osebne integritete posameznika.

**Cilji:**

Boljše poznavanje pravilnega odzivanja in ravnanja v javnem sektorju v situacijah, povezanih z nasprotjem interesov, darili, lobiranjem, opravljanjem dodatnih dejavnosti in nezdružljivostjo, ter visoka stopnja ozaveščenosti glede integritete in odgovornega ravnanja z javnimi sredstvi.

**Kazalniki:**

* število izvedenih usposabljanj po posameznih ciljnih skupinah,
* število udeležencev na usposabljanjih.

|  |
| --- |
| **Poročevalec:**Ministrstvo za javno upravo – Upravna akademija**Izvedba ukrepa:**V poročevalnem obdobju so bila izvedena naslednja usposabljanja: 1. Integriteta pri delu v javnem sektorju – 4 izvedbe – 71 udeležencev2. Integriteta, etika in protikorupcija – 1 izvedba – 16 udeležencev3. Človekove pravice in integriteta 1 izvedba – 21 udeležencev.Skupno je bilo s področja integritete izvedenih 6 usposabljanj, katerih se je skupno udeležilo 108 udeležencev.**Ad1) Integriteta pri delu v javnem sektorju**:Ciljna skupina: zaposleni v javnem sektorju ter člani organov upravljanja in/ali nadzora javnega sektorja za prepoznavanje in preprečevanje tveganj za korupcijo, nasprotja interesov in drugih neetičnih ravnanj pri izvajanju javnih nalog.**Ad2) Integriteta, etika in protikorupcija (Sodobno vodenje):**Ciljna skupina: vodje vseh ravni (od najvišjih vodilnih do vodij sektorjev, oddelkov, referatov in drugih notranjih organizacijskih enot ter vodij projektov) zaposleni v organih državne uprave, drugih državnih organih in organih lokalnih skupnosti.Cilji: organizacijska kultura, etika in človekove pravice, seznanitev z Zakonom o integriteti in preprečevanju korupcije.**Ad3) Človekove pravice in integriteta** (Usposabljanje za vodenje v upravi):Ciljna skupina: zaposleni v državni upravi in organih lokalnih skupnosti.Usposabljanje je eden od 10 modulov obveznega programa Usposabljanje za vodenje v upravi, ki je namenjen najvišjim vodilnim javnim uslužbencem.Med drugim so cilji usposabljanja naslednji:* etika vodenja in odločanja v javni upravi;
* organizacijska kultura, etika in človekove pravice;
* seznanitev z Zakonom o integriteti in preprečevanju korupcije.

Vsa tri usposabljanja sta sofinancirali Republika Slovenija in Evropska unija iz Evropskega socialnega sklada, v okviru projekta Učinkovito upravljanje zaposlenih.**Poročevalec:**Ministrstvo za notranje zadeve**Izvedba ukrepa:**V Policiji sta bili v obdobju od 1. 9. 2023 do 29. 2. 2024 izvedeni 2 usposabljanji, in sicer:* 17. 10. 2023 – Usposabljanje kriminalistov s področja integritete v športu, ki se ga je udeležilo 10 kriminalistov in
* 19. 10. 2023 – Usposabljanje gospodarskih kriminalistov s področja odkrivanja korupcijskih kaznivih dejanj, integritete v organih pregona in izvajanja postopkov za zaščito prijaviteljev, ki se ga je udeležilo 37 kriminalistov.

Mestni redarji se v okviru rednega usposabljanja, usposabljajo tudi s področja etike in integritete (2 uri). V omenjenem obdobju se je usposabljalo 22 občinskih redarjev.**AKTIVNOSTI SE IZVAJAJO** |

**1.b**

**Osveščanje pravosodnih organov in pravosodnih poklicev** **v širšem smislu na področju zagotavljanja etike in integritete**

**Nosilec:**

Ministrstvo za pravosodje

**Način izvedbe:**

Center za izobraževanje v pravosodju (v nadaljevanju: CIP) je programe usposabljanj za zaposlene v pravosodju s področja etike in integritete že razširil tudi na izobraževalne module za sodno osebje, osebje na državnih tožilstvih in državnih odvetništvih, saj je pomembno, da se vsi sodelujoče v sodnih postopkih – ne glede na raven svojega delovanja – ozavestijo in postanejo dovzetni za te vsebine. Treba se je zavedati nujnosti nenehnega in zgodnjega ozaveščanja prihodnjih sodnikov, državnih tožilcev, državnih odvetnikov, odvetnikov in drugih pravnikov. Po vzoru delavnic za sodnike z naslovom »Etika in integriteta«, na katerih poteka razprava o odprtih vprašanjih s tega področja in so tudi odlično sprejete ter dobro obiskane, bo enak model delavnic ponujen tudi državnim tožilcem. Začel se bo z izobraževanji za sodniške pomočnike, na katerih bo ena od tem etika poklica. Predvidena je tudi enaka vsebinska posodobitev pripravljalnega seminarja za upravitelje v postopkih zaradi insolventnosti in prisilne poravnave, podobno tudi seminarja za izvršitelje. Poleg navedenega so na posameznih šolah (to so širša izobraževanja, posvečena eni pravni stroki) posamezna predavanja, namenjena širšemu razmišljanju o pravniških poklicih, njihovemu delovanju in odgovornosti do družbe.

**Cilj:** ozaveščanje vseh zaposlenih v pravosodju glede etike in integritete ter vseh sodelujočih v sodnih postopkih ne glede na raven njihovega delovanja.

**Kazalniki:**

* število izvedenih usposabljanj po posameznih ciljnih skupinah,
* število udeležencev na usposabljanjih.

|  |
| --- |
| **Poročevalec:** Ministrstvo za pravosodje**Izvedba ukrepa:*** CIP je septembra 2023 organiziral Strokovno usposabljaje za predsednike in direktorje sodišč in usposabljanje za vodstveno funkcijo na državnem tožilstvu. Seminar je namenjen predstavitvi vsebine v skladu s Pravilnikom o vsebini in trajanju programa strokovnega usposabljanja za predsednike in direktorje sodišč ter Pravilnikom o vsebini in trajanju programa za vodstveno funkcijo. Udeležilo se ga je 15 slušateljev. Na usposabljanju je predstavnik KPK udeležencem predaval o integriteti in dejavnikih tveganj na sodiščih in državnih tožilstvih; predavateljica – sodnica je predstavila predavanje z naslovom Osebnostne, etične in pravne predpostavke neodvisnosti sodnika; okrožna državna tožilka pa je predavala o osebnostnih, etičnih in pravnih predpostavkah neodvisnosti državnega tožilca.
* CIP je oktobra 2023 organiziral seminar za sodniške pripravnike in kandidate, ki bodo pristopili na pravniški državni izpit na podlagi 19.a člena Zakona o pravniškem državnem izpitu in 14. člena Pravilnika o programu sodniškega pripravništva in pravniškem državnem izpitu. Udeležilo se ga je 16 slušateljev. Predavateljica – sodnica je v okviru teme Etika pravniškega poklica udeležencem predstavila pravne podlage ter osnove ustanovitve in delovanja komisije za etiko in integriteto, dejavnike tveganj pri opravljanju pravniškega poklica na sodiščih, državnih tožilstvih in v odvetništvu, na podlagi primerov iz prakse.
* CIP je 12. oktobra in 9. novembra 2023 v okviru izpopolnjevalnih seminarjev za izvršitelje, ki v skladu s Pravilnikom o strokovnem izobraževanju ter programu, pogojih in načinu opravljanja preizkusov znanja izvršiteljev predstavljajo obvezne oblike izobraževanj za izvršitelje, organiziral dvo-dnevno delavnico z naslovom: »Preudarna odločnost v medosebnih konfliktih«. Na delavnici je izbrani izvajalec z udeleženci obravnaval problematiko dela z ljudmi ter s tem v zvezi načine prilagoditve dela različnim tipom strank oziroma sogovornikov: s samokontrolo in preudarnostjo, socialno močjo in integriteto. Delavnice dne 12. 10. 2023 se je udeležilo 22 udeležencev, dne 9. 11. 2023 pa 21 udeležencev.

**AKTIVNOSTI SE IZVAJAJO** |

**1.c**

**Osveščanje za večjo integriteto in transparentno delovanje predstavnikov države v nadzornih organih poslovnih subjektov, v katerih ima država večinski delež ali prevladujoč vpliv**

**Nosilec:**

Ministrstvo za finance, sodelujoči: Ministrstvo za javno upravo, Ministrstvo za gospodarstvo, turizem in šport, KPK in Slovenski državni holding (SDH).

**Način izvedbe:**

MGRT je v sodelovanju s SDH in ob sodelovanju MF, MJU in KPK pripravilo programe usposabljanj za člane nadzornih svetov v družbah v državni lasti oziroma pod prevladujočim vplivom države ter za člane nadzornih organov v javnih zavodih, ki jih v navedene organe imenuje država. Programi se oblikujejo po uskladitvi med deležniki, pri čemer se upoštevajo morebitni programi podobnih usposabljanj glede na podobne vsebine. Ustrezna usposabljanja glede integritete, transparentnega razpolaganja z javnimi sredstvi ter preprečevanja tveganj za korupcijo so za navedene osebe pomembna zaradi prenosa znanja tudi na druge člane teh organov, širjenje znanja in dobrih praks z vidika integritete.

**Cilji:**

Dvig ozaveščenosti ter širitev znanja in dobrih praks z vidika integritete in preprečevanja tveganj za korupcijo ter proaktivno delovanje glede transparentnosti tudi v poslovnem okolju za omejevanje kršitev integritete in korupcije v širšem javnem sektorju.

**Kazalniki:**

* programi usposabljanj,
* izvedena usposabljanja.

|  |
| --- |
| **Poročevalec:**Ministrstvo za finance**Izvedba ukrepa:*** SDH je od 1. septembra 2023 do 29. februarja 2024 organiziral usposabljanja za člane nadzornih svetov, člane uprave in ostale odločevalce v družbah s kapitalsko naložbo države. Obravnavane teme so pomembne za dobro poslovanje družb, kar je ključni cilj organizacije izobraževalnih srečanj. Vsaka se na svoj način dotika tudi etike in integritete, nekateri dogodki, organizirani v sodelovanju s KPK, pa so bili osredotočeni prav na to temo.
* Izobraževalno srečanje: Praktični izzivi na področju javnih naročil z vidika skladnosti in integritete, 19. oktober 2023. Cilj izobraževalnega srečanja, ki ga je SDH organiziral v sodelovanju s KPK, je bil razširiti in poglobiti znanje ter predvsem izkušnje s tega področja na konkretnih praktičnih primerih ter področje javnih naročil osvetliti predvsem z vidika integritete, skladnosti poslovanja in drugih povezanih vidikov. Sodelovali so strokovnjaki s tega področja in predstavniki družb s kapitalsko naložbo države, skupaj z njimi pa so analizirali primere iz prakse in razpravljali o možnih rešitvah. Proces izvajanja javnih naročil zagotavlja, da družbe s kapitalsko naložbo države pridobijo blago in storitve, ki so potrebne za učinkovito izvajanje strateških nalog družb, na gospodaren, učinkovit in transparenten način. Več kot 120 udeležencev se je izobraževanja udeležilo v živo, 72 slušateljev ga je spremljalo na aplikaciji Zoom. Več o dogodku na spletni strani SDH.
* Izobraževalno srečanje: Oblikovanje pozitivne korporativne kulture podjetja: priložnosti in izzivi pri upravljanju, 31. januar 2024. SDH je januarja 2022 objavil priročnik o upravljanju korporativne kulture[[2]](#footnote-3), maja lanskega leta pa oblikoval tudi splošna priporočila in pričakovanja v zvezi s tem. Priporočila se nanašajo na to, da naj bo korporativna kultura podjetja upravljana in razvita tako, da spodbuja doseganje ciljev podjetja in podpira strategijo podjetja. Vrednote podjetja naj bodo vgrajene v vse funkcije in procese na vseh ravneh poslovanja ter prevedene v pričakovana vedenja zaposlenih, kar je redno in dosledno podprto s komunikacijo, tudi preko kodeksa etike/ravnanja, ter vgrajeno v vse postopke zaposlovanja, mehanizme spodbud in nagrajevanja zaposlenih. Dogodek je ponudil tudi primere dobrih praks družb s kapitalsko naložbo države pri izkazovanju izbranih vrednot v praksi. Prikazali so tudi uporabo etičnega navigacijskega kolesa, ki pomaga pri sistematičnem pristopu k reševanju dilem ter pri odločanju in usmerjanju v situacijah, ki zahtevajo etično presojo. Usposabljanje voditeljev za učinkovito soočanje z etičnimi in moralnimi izzivi v svojih poklicnih vlogah je še posebej pri vodenju družb s kapitalsko naložbo države ključnega pomena. Dogodka se je v živo udeležilo nekaj manj kot 130 udeležencev, preko Zooma je dogodek spremljalo še 55 slušateljev. Več o tem na spletni strani SDH.
* Izobraževalno srečanje: Integriteta v praksi, 14. februar 2024. SDH je izobraževanje organiziral v sodelovanju s KPK.
* SDH je decembra 2023 sprejel prenovljeni Kodeks korporativnega upravljanja družb s kapitalsko naložbo države[[3]](#footnote-4) in nadgrajena Priporočila in pričakovanja SDH, ki so bila dopolnjena tudi v delu, ki se nanaša na krepitev integritete in skladnosti v družbah s kapitalsko naložbo države. Področje se krepi preko samostojnega delovnega mesta oz. funkcije pooblaščenca za skladnost poslovanja in integriteto, ki ga ob predhodnem soglasju nadzornega sveta imenuje poslovodstvo družbe. Priporočila v nadaljevanju navajajo tudi področja tveganj, ki naj bodo podrobneje urejena (predvsem tveganja in ukrepe na področju nabave, nasprotij interesov, prejemanja daril, trgovanja z notranjimi informacijami, lobiranja, kadrovanja ipd.). Tudi v mednarodnem okolju krepitev področja skladnosti poslovanja in integritete pridobiva vse večji pomen, v zadnjem času predvsem preko evropskih direktiv s področja trajnostnega poslovanja ter poročanja po ESRS standardih. Izobraževalno srečanje je ponudilo konkretne napotke pri oblikovanju sistema integritete v družbah in vzpostavljanja kulture integritete preko izbranih orodij. Prav tako so obravnavali konkretne kršitve integritete, ki jih je obravnavala KPK in priporočena ravnanja zanje. K sodelovanju so povabili tudi družbe s kapitalsko naložbo države, da predstavijo konkretne primere dobrih praks uvajanje postopkov za preprečevaje, odkrivanje in upravljanje s tveganji integritete in korupcije ter ureditve področja skladnosti poslovanja in integritete. Dogodka se je v živo udeležilo 110 slušateljev, preko Zooma ga je spremljalo 105 slušateljev. Več o dogodku na spletni strani SDH.

**AKTIVNOSTI SE IZVAJAJO** |

**1.d**

**Krepitev integritete in transparentnosti pri postopkih javnega naročanja**

**Nosilec:**

Ministrstvo za javno upravo

**Način izvedbe:**

Večja transparentnost v postopkih pravnega varstva pri javnem naročanju. Ukrep se dopolnjuje z ukrepom glede usposabljanj javnih uslužbencev, ki delajo na področju javnega naročanja.

**Cilji:** Večja transparentnost in učinkovitost postopkov javnega naročanja in revizij ter večja učinkovitost in smotrnost porabe javnih sredstev, predvsem prek skupnih javnih naročil in odprtih javnih podatkov.

**Kazalniki:**

* programi usposabljanj,
* izvedena usposabljanja.

|  |
| --- |
| **Poročevalec:**Ministrstvo za javno upravo – Upravna akademija **Izvedba ukrepa:*** Izvedenih je bilo skupaj pet izvedb usposabljanj: »Javno naročanje in obvladovanje korupcijskih tveganj«, ki se jih je skupno udeležilo 95 udeležencev.

Ciljna skupina: zaposleni v državni upravi in organih lokalnih skupnosti. Usposabljanje je namenjeno zaposlenim v javnem sektorju, ki sodelujejo pri postopkih javnega naročanja, skrbnikom pogodb, skrbnikom načrtov integritete oziroma skrbnikom registrov tveganj javnega sektorja, predvsem javnim uslužbencem v javnih zavodih, javnih agencijah in javnih skladih, ki sodelujejo, odločajo v postopkih javnih naročil, razpisih javnih sredstev; javnim uslužbencem v ministrstvih, organih v sestavi, vladnih službah in upravnih enotah, ki sodelujejo, odločajo v postopkih javnih naročil ter javnih objavah, ki vključujejo porabo javnih sredstev; javnim uslužbencem v organih lokalne samouprave, ki sodelujejo v postopkih javnih naročil ter javnih objavah, ki vključujejo porabo sredstev organa lokalne samouprave. Cilj: predstavitev institutov iz ZIntPK, ZJU in ZJN-3: načela javnega naročanja, nasprotje interesov, omejitev poslovanja, darila, zaščita prijavitelja/žvižgačev, nadzor nad premoženjskim stanjem, protikorupcijska klavzula, vrtljiva vrata (angl. revolving doors), lobiranje.Usposabljanje sofinancirata Republika Slovenija in Evropska unija iz Evropskega socialnega sklada, v okviru projekta UUZ.**AKTIVNOSTI SE IZVAJAJO** |

1. **DOKONČAN UKREP IZ PROGRAMA VLADE 2017–2019:**

**2.a**

**Zagotovitev učinkovitega gospodarjenja z državnimi nepremičninami –** ministrstvo, pristojno za javno upravo(Gospodar).

1. **NOVI UKREPI:**

**3A INTEGRITETA IN TRANSPARENTNOST JAVNE UPRAVE**

**3A.1 UKREPI ZA VSA PODROČJA**

**3A.1a RAZŠIRITEV VSEBIN USPOSABLJANJ ZA JAVNE USLUŽBENCE IN FUNKCIONARJE V DRŽAVNIH ORGANIH, UPRAVAH LOKALNIH SKUPNOSTI IN DRUGIH OSEBAH JAVNEGA PRAVA**

**Nosilec:** Ministrstvo za javno upravo, v sodelovanju s TI in KPK;

**Namen in cilj ukrepa:** dopolniti vsebine usposabljanj s primeri, ki jih v praksi zaznavajo nevladne organizacije s področja integritete in preprečevanja korupcije;

**Način izvedbe:** dopolnitev vsebin usposabljanj glede na dejansko zaznane probleme in dileme v praksi;

**Kazalci:** število izvedb usposabljanj z dopolnjenimi vsebinami, število udeležencev usposabljanj in njihova ocena ustreznosti vsebine ter dodane vrednosti glede na obseg poznavanja tematike pred usposabljanji; izhodiščna vrednost trenutno 0;

**Rok izvedbe:** 2024.

|  |
| --- |
| **Poročevalec:** Ministrstvo za javno upravo**Izvedba ukrepa:**Ministrstvo je izvedlo aktivnosti v zvezi s pridobitvijo predlogov za dodatne vsebine usposabljanj s strani Transparency International Slovenija (TI). S predstavniki TI je potekal 7. 3. 2023 sestanek, nato jim je bil posredovan seznam vsebin in ciljnih skupin usposabljanj, ki se glede predlaganih vsebin TI že redno izvajajo v organizaciji Upravne akademije MJU (UA). TI je bil povabljen, da se seznani z vsebinami UA ter udeleži izbranih usposabljanj, z namenom lažje ugotovitve morebitnih pomanjkljivosti oziroma potreb za dopolnitev vsebin UA, glede na ugotovitve in poznavanje odklonilnih praks, kot jih zaznava pri svojem delu TI. Odziva s strani TI do sestave tega poročila še nismo prejeli. Glede na to je ministrstvo TI ponovno zaprosilo za odziv ter posredovanje predlogov za dopolnitve obstoječih usposabljanj ali predloge za nova usposabljanja oziroma za predloge nadaljnjih aktivnosti za izvedbo tega ukrepa.**AKTIVNOSTI SE IZVAJAJO** |

**3A.1b PREVERJANJE POZNAVANJA INSTITUTOV ZAKONA O INTEGRITETI V DRŽAVNIH ORGANIH IN UPRAVAH SAMOUPRAVNIH LOKALNIH SKUPNOSTIH**

**Nosilec:** Ministrstvo za javno upravo, v sodelovanju s TI in KPK;

**Namen in cilj ukrepa:** analiza stanja in potreb po dodatnem usposabljanju zaposlenih glede na ugotovljeno raven in obseg poznavanja veljavne zakonske ureditve;

**Način izvedbe:** anonimna elektronska anketa;

**Kazalci:** izvedena anketa in analiza ugotovitev, z namenom sprememb ali dopolnitev vsebin usposabljanj;

**Rok izvedbe:** 2024.

|  |
| --- |
| **Poročevalec:** Ministrstvo za javno upravo**Izvedba ukrepa:**Pripravljena so bila izhodišča ankete, s katero bi želeli pridobili informacije o stopnji osveščenosti javnih uslužbencev na področju integritete, predvsem glede poznavanja zakonske ureditve institutov, določenih in urejenih v Zakonu o javnih uslužbencih (ZJU), ki je sicer trenutno v fazi sprememb in dopolnitev, prav tako pa poznavanja in načina izvedbe institutov, kot jih določa ZIntPK, ki se v določenem obsegu uporabljajo tudi za javne uslužbence. Z dopisom z dne 24. 9. 2023 smo TI in KPK pozvali k sodelovanju in za predlog termina sestanka, vendar se glede navedenega zaenkrat še nismo uspeli uskladiti. Ob navedenih aktivnostih smo se odločili, da namesto, da bi bila anketa enkratni dogodek ugotavljanja stanja, vložimo več napora in oblikujemo trajnejši interaktivni vprašalnik za preizkus poznavanja navedenih institutov, ki istočasno omogoča tudi učenje. Poleg tega bi bil interaktivni vprašalnik primeren tudi za novo zaposlene, ki prvič pričnejo z delom v javni upravi. S pripravo osnutka interaktivnega vprašalnika za preizkus poznavanja in edukacijo v javni upravi glede navedenih institutov in kodeksa za javne uslužbence načrtujemo v sodelovanju z Upravno akademijo pričeti jeseni 2024. TI in KPK bomo ponovno pozvali k sodelovanju pri oblikovanju vsebine in oblike interaktivnega vprašalnika.**AKTIVNOSTI SE IZVAJAJO** |

**3A.1c** **TRANSPARENTNOST – SPODBUJANJE OBJAVE JAVNIH PODATKOV V ODPRTIH FORMATIH**

**Nosilec:** Ministrstvo za javno upravo, v sodelovanju z Ministrstvom za digitalno preobrazbo in Informacijskim pooblaščencem;

**Namen in cilj ukrepa:** usposobitev javnih uslužbencev in funkcionarjev v vladi in ministrstvih o pomenu podatkov, njihovem upravljanju ter vrednostih odpiranja podatkov z vidika transparentnosti in njihovega učinka na delovanje družbe. Končni cilj je usposobiti javne uslužbence in funkcionarje, da bodo pri izvajanju svojih nalog upoštevali pomen podatkov za širšo družbeno korist;

**Način izvedbe:** usposabljanje v okviru posebnega usposabljanja pri Upravni akademiji Ministrstva za javno upravo.

**Kazalci:** število javnih uslužbencev in funkcionarjev v vladi in ministrstvih, ki bodo opravili letno usposabljanje;

**Rok izvedbe:** 1x letno.

|  |
| --- |
| **Poročevalec:**Ministrstvo za javno upravo**Izvedba ukrepa:**Poteka preučevanje gradiv in priprava vsebin, ciljnih skupin ter oblik izvedbe modula usposabljanja na področju odprtih podatkov v skladu z namenom in ciljem ukrepa.**AKTIVNOSTI SE IZVAJAJO** |

**3A.2 UKREPI NA PODROČJU ZDRAVSTVA**

**3A.2a VZPOSTAVITEV JAVNO DOSTOPNIH EVIDENC IN OBJAV TER UGOTOVITEV IZVEDENIH NADZOROV NA PODROČJU JAVNO-ZASEBNEGA PARTNERSTVA**

**Nosilec:** Ministrstvo za zdravje, v sodelovanju z javnimi zdravstvenimi zavodi (v nadaljnjem besedilu: zavod) in Zavodom za zdravstveno zavarovanje Slovenije

**Namen in cilj ukrepa:** odpraviti tveganje za:

1. neupoštevanje nasprotja interesov;

2. nedovoljene vplive in zagotovitev transparentnosti pri izvajanju kliničnih raziskav;

3. neupoštevanje nasprotja interesov, neupoštevanje določb o opravljanju drugih dejavnosti in konflikt interesov ter vzpostaviti preglednost, sledljivost in transparentnost izdanih soglasij ali zavrnjenih vlog za izdajo soglasij za delo pri drugem izvajalcu zdravstvene dejavnosti;

**Način izvedbe:**

Ad1) vzpostavitev evidence prostorov in opreme ter skrbnika te evidence, ki bo vsebovala navedbo namena, načina, trajanja in uporabnika prostorov ali opreme, vzpostavitev cenikov;

Ad2) opredelitev pobudnika in namena klinične raziskave, vira financiranja in izvajanje nadzora nad prejemniki sredstev, soglasja za izvajanje kliničnih raziskav glede obsega in načina izvedbe pri izvedbi raziskav ter enako kot pod Ad3);

Ad3) opredelitev postopka nabav zaščitne opreme na način, da bo ta pregleden, sledljiv, transparenten ter izveden objektivno in nepristransko in da bodo jasno opredeljene pristojnosti in odgovornost sodelujočih, pri postopkih naj sodelujejo izključno javni uslužbenci, ki so razporejeni na delovna mesta, za katera so določene naloge s področja javnega naročanja, koncesij ali drugih oblik javno-zasebnega partnerstva;

**Kazalci:** število skrbnikov na zavod, število obvestil predstojniku glede domnevnega nasprotja interesov oziroma dejanskih izločitev iz postopkov in število izvedenih nadzorov (rednih, izrednih), število zavodov z evidenco, število vzpostavljenih evidenc. Analiza razpolaganja s premoženjem zavodov; koliko zavodov v istih obdobjih opravlja tržno dejavnost in zasebno dejavnost; analiza organiziranosti primarne in sekundarne ravni zdravstvene dejavnosti;

**Rok izvedbe:** Januar 2024, se za potrebe konkretizacije poročanja o kazalcih izvedbe tega ukrepa na predlog Ministrstva za zdravje podaljša do julija 2024.

|  |
| --- |
| **Poročevalec:**Ministrstvo za zdravje: Organ v sestavi ministrstva, Urad Republike Slovenije za nadzor, kakovost in investicije v zdravstvu (Urad)**Izvedba ukrepa:** V obdobju od 1. 9. 2013 do 29. 2. 2024 je Urad izvajal načrtovane in izredne sistemske in upravne nadzore, pri čemer so določeni še v teku.**Ministrstvo za zdravje predlaga podaljšanje roka** za potrebe konkretizacije poročanja o kazalcih izvedbe tega ukrepa do julija 2024. |

**3A.2b DOLOČITEV OBVEZNOSTI POROČANJA ZDRAVSTVENIH ZAVODOV TER NJIHOVIH ZAPOSLENIH, KI PREJEMAJO DARILA ALI DRUGE UGODNOSTI OD PRAVNIH IN FIZIČNIH OSEB, S KATERIMI SODELUJEJO**

**Nosilec:** Ministrstvo za zdravje, v sodelovanju z Ministrstvom za finance;

**Namen in cilj ukrepa:** odprava tveganj za:

* neupoštevanje nasprotja interesov,
* nedovoljene vplive zasebnega interesa,
* sprejemanje in dajanje daril in drugih ugodnosti,
* zagotovitev transparentnosti in preglednosti sodelovanja zdravstvenih delavcev s predstavniki proizvajalcev ali/in njihovih zastopnikov za prodajo zdravil in medicinske opreme, izdajatelji revij in drugih pravnih in fizičnih oseb, s katerimi sodelujejo v zvezi z opravljanjem svoje strokovne dejavnosti;

**Način izvedbe**: objava obvestila donatorjem na spletni strani zavodov in seznanitev zaposlenih, da donacije, ki jih namenijo donatorji zaposlenim, nakažejo oziroma predajo zavodu, kjer so zaposleni prejemniki. Vzpostavitev in redno posodabljanje zbirne evidence prejetih donacij, plačil in drugih ugodnosti ter njena javna objava; donacije postanejo last zavoda in ne neposrednega prejemnika donacije;

**Kazalci:** na spletni strani zavoda objavljeno obvestilo donatorjem o načinu nakazila/predaje donacije in vzpostavljena ter spletno objavljena evidenca prejetih donacij;

**Rok izvedbe:** junij 2024, Ministrstvo za zdravje predlaga podaljšanje roka do julija 2024.

|  |
| --- |
| **Poročevalec:**Ministrstvo za zdravje**Izvedba ukrepa:** Ministrstvo za zdravje predlaga **podaljšanje roka do julija 2024.** |

**3A.3 UKREPI NA PODROČJU VISOKEGA ŠOLSTVA, ZNANOSTI, INOVACIJ, ŠPORTA TER VZGOJE IN IZOBRAŽEVANJA**

**3A.3a ZAGOTOVITEV IZVEDBE POSTOPKOV IZBIRE POSLOVODSTVA BREZ PRISOTNOSTI KANDIDATOV**

**Nosilec:** Ministrstvo za visoko šolstvo, znanost in inovacije, Ministrstvo za vzgojo in izobraževanje, v sodelovanju z javnimi zavodi navedenih resorjev in KPK;

**Namen in cilj ukrepa**: odpraviti tveganje za nasprotje interesov, nedovoljene vplive, preprečiti tudi vplivanje ministrstva in lokalne samouprave na imenovanja ter dati prednost stroki pred vplivi politike;

**Način izvedbe:** zagotoviti, da član poslovodstva, ki je ponovno kandidat za člana ter je prisoten na seji, katere točka je tudi predstavitev kandidatov za poslovodsko mesto, zapusti sejo pri točki predstavitve in obravnave kandidatov za poslovodstvo;

**Kazalci:** zapisniki z jasno določbo, da je bil član poslovodstva, ki ponovno kandidira, izločen iz seje pri obravnavi točke, kjer se glasuje o kandidatih, ali točke, ko se predstavljajo drugi kandidati za poslovodstvo;

**Rok izvedbe:** na vsakokratni seji poslovodstva zavoda, na kateri se glasuje o članih poslovodstva oziroma se predstavljajo kandidati za člane poslovodstva.

|  |
| --- |
| **Poročevalec:**Ministrstvo za visoko šolstvo, znanost in inovacije**Izvedba ukrepa:**Ministrstvo zasleduje cilj navedenega ukrepa in ravna skladno z zakonodajo, ki ureja področja visokošolskega izobraževanja ter znanstveno raziskovalne dejavnosti. Sistem izločanja članov poslovodstva iz odločanja o novih članih poslovodstva je urejen na delovni ravni, praviloma v praksi delovanja upravnih odborov. Na potrebo po doslednem spoštovanju načela izogibanja interesov v tem kontekstu bodo člani upravnih odborov, ki so predstavniki ustanovitelja, opozarjali na vseh sejah, kjer bo to relevantno, ter predlagali, da se določba vnese v ustrezne interne akte javnih zavodov v pristojnosti ministrstva. Prav tako poudarjamo, da ministrstvo zavezanost k odpravi tveganja za nasprotje interesov in nedovoljenih vplivov zasleduje tudi pri imenovanju predstavnikov ustanovitelja (tj. Republika Slovenija) v upravnih odborih in svetih javnih raziskovalnih, infrastrukturnih in visokošolskih zavodov, saj postopek izbire teh temelji na izvedbi javnega poziva, ki vsebuje vnaprej določena merila, pogoje in kriterije za izbiro.Na predlog Ministrstva za visoko šolstvo, znanost in inovacije se kot nosilec izvedbe tega ukrepa doda Ministrstvo za vzgojo in izobraževanje, prav tako se ustrezno popravi naziv ukrepa.**AKTIVNOSTI SE IZVAJAJO** |

**3A.4 UKREPI NA PODROČJU OKOLJA IN PROSTORA**

**3A.4a OMOGOČITI JAVNI NADZOR NAD VREDNOSTMI OMEJEVALNIH DEJAVNIKOV, DOLOČENIH V ZAKONU (VREDNOSTI HRUPA, SMRADU, PRISOTNOSTI NEČISTOČ)**

**Nosilec:** Ministrstvo za okolje, podnebje in energijo;

**Namen in cilj ukrepa:** v javnem interesu je, da so vrednosti hrupa, smradu, prisotnosti nečistoč znane in da ima torej javnost možnost, da se z njimi seznani, zato je namen omogočiti javno objavo teh podatkov, ko kazalci navedenega presegajo zakonske vrednosti;

**Način izvedbe**: javno objaviti vrednosti omejevalnih dejavnikov hrupa, smradu, prisotnosti nečistoč, ko te vrednosti presegajo zakonske omejitve;

**Kazalci:** redna objava podatkov, ko gre za preseganje vrednosti, določenih v zakonu;

**Rok izvedbe:** 1 leto.

|  |
| --- |
| **Poročevalec:****Ministrstvo za okolje, podnebje in energijo:****Izvedba ukrepa:**ARSO objavlja podatke o strateških kartah hrupa, ki prikazujejo pregled obremenitve okolja s hrupom na posameznem območju oziroma oceno izpostavljenostiprebivalstva hrupu zaradi obratovanja različnih virov hrupa, v Atlasu okolja, ki je dostopen napovezavi: <https://gis.arso.gov.si/atlasokolja/profile.aspx?id=Atlas_Okolja_AXL@Arso>.Na spletni strani <http://hmljn.arso.gov.si/zrak/kakovost%20zraka/podatki/> so javno objavljenipodatki s področja kakovosti zraka. Na spletni strani <http://hmljn.arso.gov.si/vode/podatki/> so dostopni podatki s področja kakovosti voda. Podatkov o spremljanju smradu ARSO ne spremlja, ker za to ni pravne podlage.**UKREP JE ZAKLJUČEN** |

**3A.4b ZAGOTOVITEV TRANSPARENTNOSTI NA PODROČJU EMISIJ**

**Nosilec:** Ministrstvo za okolje, podnebje in energijo oziroma organ v sestavi tega ministrstva;

**Namen in cilj ukrepa**: odprava tveganj za nedovoljeno vplivanje in povečanje transparentnosti;

**Način izvedbe:** zagotoviti javno dostopne podatke o izdanih okoljevarstvenih dovoljenjih in o rezultatih monitoringa, določenega v okoljevarstvenih dovoljenjih, na osrednjih spletnih straneh državne uprave, v skladu z Zakonom o varstvu okolja;

**Kazalci:** objava podatkov na GOV.si;

**Rok izvedbe:** je že določen z Zakonom o varstvu okolja (ZVO-2, 6 mesecev od uveljavitve).

|  |
| --- |
| **Poročevalec:**Ministrstvo za okolje, podnebje in energijo**Izvedba ukrepa:**Podatke o rezultatih monitoringov, določenih v okoljevarstvenih dovoljenjih s področja emisij vvode ARSO objavlja na spletni strani:* [http://hmljn.arso.gov.si/varstvo%20okolja/onesna%c5%beevanje%20voda/](http://hmljn.arso.gov.si/varstvo%20okolja/onesna%C5%BEevanje%20voda/), podatke s področja emisij v zrak ARSO objavlja na spletni strani:
* [http://hmljn.arso.gov.si/varstvo%20okolja/onesna%c5%beevanje%20zraka/](http://hmljn.arso.gov.si/varstvo%20okolja/onesna%C5%BEevanje%20zraka/), podatki s področja emisij hrupa se še ne objavljajo na spletni strani. Izvajajo se aktivnosti, na podlagi katerih bodo javno objavljeni tudi podatki s področja emisij hrupa.

**AKTIVNOSTI SE IZVAJAJO** |

**3A.4c TRANSPARENTNOST IN AŽURNOST OBJAVE PODATKOV OB SPREMINJANJU MEJNIH VREDNOSTI EMISIJ IN STANDARDOV KAKOVOSTI OKOLJA**

**Nosilec:** Ministrstvo za okolje, podnebje in energijo oziroma organ v sestavi tega ministrstva;

**Namen in cilj ukrepa:** javnost je zainteresirana, da je seznanjena z mejnimi vrednostmi emisij in mejnimi, ciljnimi, opozorilnimi, alarmnimi, kritičnimi, sprožilnimi in načrtovalskimi vrednostmi standardov kakovosti okolja. Prav tako je želja javnosti, da je seznanjena z obrazložitvami predloga oziroma spremembe predpisa, ki je podlaga za izvedene spremembe, in z informacijami, od kdaj se spremembe uporabljajo;

**Način izvedbe:** javno spletno objaviti načrtovane in sprejete spremembe mejnih vrednosti emisije in mejnih, ciljnih, opozorilnih, alarmnih, kritičnih, sprožilnih in načrtovalskih vrednosti standardov kakovosti okolja, ki vključujejo obrazložitev predloga oziroma spremembe predpisa, navedbo, od kdaj veljajo spremembe, in navedbo pravnega akta, ki je podlaga za izvedene spremembe;

**Kazalci:** redna spletna objava načrtovanih in sprejetih sprememb mejnih vrednosti emisije in mejnih, ciljnih, opozorilnih, alarmnih, kritičnih, sprožilnih in načrtovalskih vrednosti standardov kakovosti okolja;

**Rok izvedbe:** ob vsakokratni načrtovani in sprejeti spremembi.

|  |
| --- |
| **Poročevalec:**Ministrstvo za okolje, podnebje in energijo**Izvedba ukrepa:**Osnutki vseh predpisov se objavijo na E-demokraciji, tako da je javnost seznanjena že v zgodnji fazi priprave predpisov in ima možnost podati pripombe na eventualno spreminjanje mejnih vrednosti emisij in standardov kakovosti okolja.Primeri objavljenih predlogov aktov na e-Demokraciji:* Odredba o razvrstitvi območja Mestne občine Celje v stopnje obremenjenosti okolja zaradi onesnaženosti tal z nevarnimi snovmi (objavljeno 10. 10. 2023);
* Odredba o načrtu za izredne razmere pri oskrbi s plinom (objavljeno 6. 11. 2023)
* Uredba o spremembah Uredbe o okoljski dajatvi za onesnaževanje zraka z emisijo ogljikovega dioksida (objavljeno 13. 12. 2023);
* Uredba o dopolnitvah uredbe o samooskrbi z električno energijo iz obnovljivih virov energije (objavljeno 28. 12. 2023).

**UKREP JE ZAKLJUČEN** |

**3B INTEGRITETA IN TRANSPARENTNOST FUNKCIJ V VLADI IN NA MINISTRSTVIH TER POSLANSKE FUNKCIJE**

**3B.a PREUČITEV VELJAVNE UREDITVE IN PRAKSE ZA OPRAVLJANJE DOVOLJENIH DEJAVNOSTI FUNKCIONARJEV IN VZPOSTAVITEV ENOTNE UREDITVE IN IZVAJANJA**

**Nosilec:** Ministrstvo za javno upravo, v sodelovanju z Generalnim sekretariatom Vlade Republike Slovenije, Ministrstvom za pravosodje, ter KPK;

**Namen in cilj ukrepa:** odpraviti tveganje za nasprotje interesov in netransparentno ravnanje; zagotoviti preglednost, enotnost in enako prakso pri izdajanju dovoljenj za opravljanje dovoljenih dejavnosti funkcionarjev;

**Način izvedbe:** določitev enotne vsebine dovoljenja za opravljanje dovoljenih dejavnosti in določitev obsega in načina nadzora nad skladnostjo vsebine dovoljenja in opravljanjem dejavnosti;

**Kazalci:** izdana enotna dovoljenja;

**Rok izvedbe:** 1 leto. Določen rok **se na predlog** **Ministrstva za javno upravo**, zaradi drugih prioritetnih aktivnosti vključenih nosilcev in sodelujočih, **podaljša do prve polovice leta 2025**.

|  |
| --- |
| **Poročevalec:**Ministrstvo za javno upravo**Izvedba ukrepa:**Izvedena je analiza veljavne ureditve dovoljenih dejavnosti funkcionarjev, z ugotovitvijo, da je ureditev za funkcionarje glede vrst in obsega dovoljenih dejavnosti, ki jih funkcionarji smejo opravljati poleg opravljanja svoje funkcije, precej različna. Predstavniki MJU smo se udeležili strokovnega posveta »Javni sektor in opravljanje dodatne pridobitne dejavnosti: med zakonom, prakso in družbenimi pričakovanji«, ki ga je 5. 3. 2024 organizirala Komisija za preprečevanje korupcije in, ki je bil namenjen razpravi o smiselnosti in sprejemljivosti trenutne ureditve ter morebitnih zakonodajnih spremembah na tem področju. Razprava je osvetlila vprašanje smiselnosti razlikovanja med vrstami dodatnih dejavnosti glede na funkcije (ter vrste zaposlitve) ter o morebitnih ureditvah, ki bi pomenile odpravo neutemeljenih razlik, poenotenje v obsegu možnega, upoštevajoč nekatere specifike posameznih funkcij. V zvezi z dovoljenimi dejavnostmi funkcionarjev obstaja tudi precej nejasnosti glede vrst in oblik dejavnosti, ki so večinoma dovoljene kot dodatne za večino funkcionarjev, kot na primer opravljanje pedagoške dejavnosti, pri kateri bi bilo potrebno jasno definirati, kaj obsega in kako je v primeru, ko se dejavnost kot dodatna opravlja za plačilo. Glede na navedeno in odprta vprašanja, je potrebno v skladu z namenom ukrepa, ki je »odpraviti tveganje za nasprotje interesov in netransparentno ravnanje, trenutni cilj ukrepa v tem smislu razširiti in ga izvesti še pred izvedbo trenutnega cilja ukrepa – »določitev enotne vsebine dovoljenja za opravljanje dovoljenih dejavnosti in določitev obsega in načina nadzora nad skladnostjo vsebine dovoljenja in opravljanjem dejavnosti«, **zato Ministrstvo za javno upravo predlaga podaljšanje roka za izvedbo tega ukrepa do prve polovice leta 2025.****AKTIVNOSTI SE IZVAJAJO** |

**3B.b PREUČITI JASNOST IN CELOVITOST UREDITVE POSTOPKA V ZVEZI Z IZVAJANJEM INSTITUTA NEZDRUŽLJIVOSTI OPRAVLJANJA POSLANSKE FUNKCIJE TER PREPOVEDI OPRAVLJANJA DEJAVNOSTI OZIROMA ČLANSTVA**

**Nosilec:** Ministrstvo za javno upravo, v sodelovanju z Ministrstvom za pravosodje, ter Državnim zborom Republike Slovenije in KPK;

**Namen in cilj ukrepa:** ugotoviti ustreznost sedanje ureditve in predlagati morebitno potrebne zakonodajne spremembe ali dopolnitve in s tem odpravo tveganj za nedosledno in pomanjkljivo izvajanje nalog funkcije poslanca za nasprotje interesov; ureditev področja nezdružljivosti poslanske funkcije; zagotovitev jasne in enotne ureditve ter uporabe v praksi;

**Način izvedbe:** sprejeta novela Zakona o poslancih;

**Kazalci:** uveljavitev novele zakona, ki bo uredila predmetno področje;

**Rok izvedbe:** 2 leti**.**

|  |
| --- |
| **Poročevalec:**Ministrstvo za javno upravo**Izvedba ukrepa:**Po preučitvi veljavne zakonske ureditve instituta nezdružljivosti opravljanja poslanske funkcije ter prepovedi opravljanja dejavnosti oziroma članstva pri opravljanju poslanske funkcije, bo v mesecu maju 2024 izveden delovni sestanek s predstavniki pristojne službe državnega zbora z namenom izmenjave mnenj ter izkušenj v praksi, morebitnih težav pri uporabi zakonske ureditve in predlogov za jasnejšo ureditev. V nadaljevanju bo z enakim namenom in z enako temo izveden tudi delovni sestanek s predstavniki Ministrstva za pravosodje in KPK.**AKTIVNOSTI SE IZVAJAJO** |

**3C UKREPI ZA INŠPEKCIJSKE ORGANE**

**3C.a ODPRAVA TVEGANJ ZA NEUČINKOVITO IZVAJANJE NADZORNIH NALOG**

**Nosilec:** Inšpekcijski svet v sodelovanju z inšpekcijskimi organi in KPK;

**Namen in cilj ukrepa:** vzpostavitev ustreznih rešitev za večjo učinkovitost delovanja inšpekcij, glede na tveganja, kot so premajhno število inšpektorjev, pomanjkanje kriterijev in meril za uvedbo nadzora, neodzivnost na prijave za izvedbo nadzora;

**Način izvedbe:** opredelitev tveganj, ki povzročajo neučinkovitost delovanja inšpekcijskih organov in predlogi za odpravo tveganj;

**Kazalci:** opredeljena tveganja za neučinkovitost in predlogi rešitev zanje;

**Rok izvedbe:** 1 leto.

|  |
| --- |
| **Poročevalec:**Inšpekcijski svet**Izvedba ukrepa:**Delovna skupina za izvedbo aktivnosti v zvezi z enotnim informacijskim sistemom inšpekcijskih organov je izvedla nekaj aktivnosti v smeri enotnega informacijskega sistema, tako je bila opravljena poizvedba pri inšpekcijskih organih glede tega, katere informacijske sisteme uporabljajo, katere informacijske sisteme razvijajo z lastnimi sredstvi oziroma sredstvi Načrta za okrevanje in odpornost, ali so zainteresirani za razvoj skupnega (enotnega) informacijskega sistema ter kateri so specifični pogoji oziroma zahteve, ji jih potrebujejo pri delu. Še vedno se išče ustrezna rešitev, saj so med inšpekcijskimi organi precejšnje razlike v organizaciji dela, predpisih, na podlagi katerih opravljajo nadzor, oziroma pristojnostih. Inšpekcijski svet je na seji dne 24. 1. 2024 obravnaval vprašanje, ali lahko inšpektor na področju nadzora opravlja naloge sodnega izvedenca oziroma sodnega cenilca (15. člen Zakona o inšpekcijskem nadzoru), bodisi na podlagi sklepa sodišča ali na podlagi pravnega posla, sklenjenega z zasebnikom. Problematiko je 9. 4. 2024 dodatno obravnaval še Odbor Inšpekcijskega sveta za pravno področje, še posebej 15. člen Zakona o inšpekcijskem nadzoru in opravljanje nalog sodnega izvedenca oz. sodnega cenilca. Inšpekcijski svet je v zvezi s tem pridobil mnenje KPK glede tveganj za objektivno in nepristransko opravljanje nalog inšpektorja. Inšpekcijski svet je na seji dne 6. 3. 2024 ponovno obravnaval kadrovsko problematiko v inšpekcijskih organih in plače inšpektorjev, vendar določena vprašanja še niso razrešena, saj je predlog Zakona o javnih uslužbencih (predlog ZJU-1) še v postopku medresorskega usklajevanja, prav tako še potekajo plačna pogajanja.**AKTIVNOSTI SE IZVAJAJO** |

**3Č UKREP NA PODROČJU DELOVANJA IN FINANCIRANJA INVALIDSKIH, HUMANITARNIH IN ŠPORTNIH ORGANIZACIJ**

**3Č.a Sistemska ureditev oziroma dopolnitev ureditve delovanja in financiranja invalidskih, humanitarnih in športnih organizacij**

**Nosilec:**

Ministrstvo za gospodarstvo, turizem in šport v sodelovanju z Ministrstvom za finance in KPK

**Način izvedbe:**

Analiza zdajšnje pravne ureditve z namenom prepoznave pomanjkljivosti ter nedorečenosti, ki so v pomanjkanju mehanizmov za preprečevanje korupcijskih tveganj in tveganj za kršitve etike in integritete, oblikovanje osnutka ustrezne pravne podlage z določitvijo meril in kriterijev za dodeljevanje namenskih sredstev financiranja invalidskih, humanitarnih in športnih organizacij ter ustanovitev mehanizma, postopka in organa za zunanji in neodvisen nadzor nad delovanjem teh organizacij, tudi v skladu s priporočili računskega sodišča. V pripravi je Zakon o Fundaciji za financiranje športnih organizacij v Republiki Sloveniji in o Fundaciji za financiranje invalidskih in humanitarnih organizacij v Republiki Sloveniji (v nadaljnjem besedilu: Zakon o FŠO in FIHO).

**Namen in cilji:**

Namen je odprava tveganj za korupcijo in neracionalno porabo finančnih sredstev. Cilj je priprava in izvajanje normativnih aktov tako, da bo v normativnem ter izvedbenem pomenu zagotovljena transparentnost postopkov ter porabe finančnih sredstev humanitarnih, invalidskih in športnih organizacij.

**Kazalniki:**

– izvedena analiza s prikazom pomanjkljivosti sedanje ureditve,

* vsebinsko ustrezni predlogi normativne ureditve, ki bodo upoštevali ureditev v pomenu integritete delovanja in transparentnosti (Zakon o FŠO in FIHO).

**Rok izvedbe:** 1 leto. **Ministrstvo za gospodarstvo, turizem in šport** **predlaga podaljšanje roka izvedbe** **ukrepa do junija 2025**. K urejanju področja bodo na ministrstvu pristopili po sprejemu Nacionalnega programa športa 2024–2033 oziroma po sprejemu Izvedbenega načrta nacionalnega programa športa, predvidoma konec leta 2024, oziroma v začetku leta 2025.

|  |
| --- |
| **Poročevalec:**Ministrstvo za gospodarstvo, turizem in šport**Izvedba ukrepa:**Ministrstvo za gospodarstvo, turizem in šport (MGTŠ) še vedno načrtuje sistemsko ureditev delovanja Fundacije za šport (FŠO), Fundacija za financiranje invalidskih in humanitarnih organizacij (FIHO) pa sodi v delovno področje drugega ministrstva. Po prehodu delovnega področja športa z Ministrstva za izobraževanje, znanost in šport na MGTŠ zaradi kadrovskih in organizacijskih izzivov, povezanih tudi s prioritetno pripravo strateških dokumentov na področju športa, žal še ni bilo mogoče začeti s pripravo sprememb ureditve. **K urejanju področja bodo na ministrstvu pristopili po sprejemu Nacionalnega programa športa 2024–2033 oziroma po sprejemu Izvedbenega načrta nacionalnega programa športa, predvidoma konec leta 2024, oziroma v začetku leta 2025.****AKTIVNOSTI ZA NADALJEVANJE UKREPA SE ŠE NISO ZAČELE IZVAJATI** |

**3D PRIPOROČILA ZA OBČINE**

**3D.a OSVEŠČANJE O TVEGANJIH NASPROTJA INTERESOV V PRIMERIH ČLANSTVA OBČINSKIH FUNKCIONARJEV V SKUPŠČINAH JAVNIH PODJETIJ, KI JIH USTANOVI OBČINA, V KATERIH FUNKCIONARJI OPRAVLJAJO DEJAVNOSTI**

**Nosilec:** ministrstvo, pristojno za javno upravo, v sodelovanju z reprezentativnimi združenji občin in KPK;

**Namen in cilj ukrepa:** zmanjšanje tveganj za nasprotje interesov ter kršitev prepovedi članstva in opravljanja pridobitne dejavnosti skladno s 27. členom Zakona o integriteti in preprečevanju korupcije (ZIntPK);

**Način izvedbe:** usposabljanja občinskih funkcionarjev z namenom osveščanja glede okoliščin in stanj, ki povzročajo tveganja za nasprotje interesov glede na funkcijo ter članstvom v skupščinah javnih podjetij, ki jih ustanovi občina;

**Kazalci:** število izvedenih usposabljanj z vključeno vsebino; objavljeni seznami članstev občinskih funkcionarjev v skupščinah javnih podjetij, katerih ustanovitelj je občina, v kateri funkcionar opravlja funkcijo;

**Rok izvedbe:** po vsakokratnih rednih lokalnih volitvah.

**3D.b OSVEŠČANJE O OBVEZNOSTI AŽURNEGA POROČANJA O LOBISTIČNIH STIKIH, PRIJAVI PREMOŽENJSKEGA STANJA, OMEJITVI POSLOVANJA IN DOSLEDNEM IZOGIBANJU OKOLIŠČINAM ZA NASPROTJE INTERESOV**

**Nosilec:** ministrstvo, pristojno za javno upravo, v sodelovanju z reprezentativnimi združenji občin in KPK;

**Namen in cilj ukrepa:** dvig osveščenosti ter poznavanja pravilnega načina ravnanja v situacijah in okoliščinah, ki bi lahko pomenile tveganje za nastanek nasprotja interesov, glede obveznosti poročanja o lobističnih stikih, prijave premoženjskega stanja ter glede omejitev poslovanja;

**Način izvedbe:** izvedba rednih usposabljanj, objava povezave na uradno spletno stran KPK v okviru spletnih strani lokalnih skupnosti;

**Kazalci:** število izvedenih letnih usposabljanj z vključeno vsebino; objava povezave na uradno spletno stran KPK na spletnih straneh lokalnih skupnosti;

**Rok izvedbe:** po vsakokratnih rednih lokalnih volitvah.

1. **PREGLED IZVAJANJA UKREPOV PO POROČEVALNIH OBDOBJIH**

|  |  |  |  |  |  |
| --- | --- | --- | --- | --- | --- |
| **Zap. št.** | **Naziv poglavja ali ukrepa** | **Nosilec Ukrepa****(organ)** | **Sodelujoči** | **Rok izvedbe** | **Drugo skupno vmesno****Poročilo** |
| 1. **TRAJNI UKREPI V JAVNEM SEKTORJU**
 |
| **1.a** | Usposabljanje za javne uslužbence in funkcionarje v državnih organih, upravah lokalnih skupnosti in drugih osebah javnega prava  | MJU (Upravna akademija) | KPK, MNZ, TI | Trajen ukrep | Se redno izvaja |
| **1.b** | Osveščanje pravosodnih organov in pravosodnih poklicev v širšem smislu na področju zagotavljanja etike in integritete  | MP (Center za izobraževanjev pravosodju) |  | Trajen ukrep | Se redno izvaja |
| **1.c** | Osveščanje za večjo integriteto in transparentno delovanje predstavnikov države v nadzornih organih poslovnih subjektov, v katerih ima država večinski delež ali prevladujoč vpliv  | MF | MJU, MGTŠ, v sodelovanju s KPK in SDH | Trajen ukrep | Se redno izvaja |
| **1.d** | Krepitev integritete in transparentnosti pri postopkih javnega naročanja | MJU |  | Trajen ukrep | Se redno izvaja |
| 1. **DOKONČAN UKREP IZ PROGRAMA VLADE 2017–2019:**
 |
| **2.a**  | **Zagotovitev učinkovitega gospodarjenja z državnimi nepremičninami** – **(Gospodar)** | MJU |  | Ukrep je zaključen | Ukrep je zaključen |
| 1. **NOVI UKREPI**
 |
| **3A INTEGRITETA IN TRANSPARENTNOST JAVNE UPRAVE** |
| **2A.1 UKREPI ZA VSA PODROČJA** |
| **3A.1a** | Razširitev vsebin usposabljanj za javne uslužbence in funkcionarje v državnih organih, upravah lokalnih skupnosti in drugih osebah javnega prava | MJU | TI in KPK | 2024 | Aktivnosti se izvajajo |
| **3A.1b** | Preverjanje poznavanja institutov zakona o integriteti v državnih organih in upravah samoupravnih lokalnih skupnostih  | MJU | TI in KPK | 2024 | Aktivnosti se izvajajo |
| **3A.1c** | Transparentnost – spodbujanje objave javnih podatkov v odprtih formatih | MJU | MDP in Informacijski pooblaščenec | 1x letno oziroma po zaposlitvi ali imenovanju | Aktivnosti se izvajajo |
| **3A.2 UKREPI NA PODROČJU ZDRAVSTVA** |
| **3A.2a** | Vzpostavitev javno dostopnih evidenc in objav ter ugotovitev izvedenih nadzorov na področju javno-zasebnega partnerstva | MZ | ZZZS in javni zdravstvenizavodi | januar 2024, se podaljša do julija 2024 | Aktivnosti se še niso začele izvajati |
| **3A.2b** | Določitev obveznosti poročanja zdravstvenih zavodov ter njihovih zaposlenih, ki prejemajo darila ali druge ugodnosti od pravnih in fizičnih oseb, s katerimi sodelujejo | MZ | MF | junij 2024, se podaljša do julija 2024 | Aktivnosti se še niso začele izvajati |
| **3A.3 UKREPI NA PODROČJU ŠOLSTVA IN ŠPORTA** |
| **3A.3a** | Zagotovitev izvedbe postopkov izbire poslovodstva brez prisotnosti kandidatov | MVŠZI in MVI | Javni zavodi s področja izobraževanja in športa in KPK | Ukrep se izvede na vsakokratni seji poslovodstva zavoda | Aktivnosti se izvajajo |
| **3A.4 UKREPI NA PODROČJU OKOLJA IN PROSTORA** |
| **3A.4a** | Omogočiti javni nadzor nad vrednostmi omejevalnih dejavnikov, določenih v zakonu (vrednosti hrupa, smradu, prisotnosti nečistoč) | MOPE |  | 1 leto | Ukrep je zaključen |
| **3A.4b** | Zagotovitev transparentnosti na področju emisij | MOPE, oziroma organ v njegovi sestavi |  | je že določen z ZVO-2 (6 mesecev od uveljavitve),nadaljujejo se aktivnosti, za javno objavo podatkov s področja emisij hrupa. | Aktivnosti se izvajajo |
| **3A.4c** | Transparentnost in ažurnost objave podatkov ob spreminjanju mejnih vrednosti emisij in standardov kakovosti okolja | MOPE, oziroma organ v njegovi sestavi |  | ob vsakokratni načrtovani in sprejeti spremembi | Ukrep je zaključen |
|  |
|  |  |  |  |  |  |
| **3B INTEGRITETA IN TRANSPARENTNOST FUNKCIJ V VLADI IN NA MINISTRSTVIH TER POSLANSKE FUNKCIJE** |
| **3B.a** | Preučitev veljavne ureditve in prakse za opravljanje dovoljenih dejavnosti funkcionarjev in vzpostavitev enotne ureditve in izvajanja | MJU | Generalni sekretariat Vlade Republike Slovenije, MP in KPK | 1 leto, se podaljša do prve polovice leta 2025.  | Aktivnosti se izvajajo  |
| **3B.b** | Preučiti jasnost in celovitost ureditve postopka v zvezi z izvajanjem instituta nezdružljivosti opravljanja poslanske funkcije ter prepovedi opravljanja dejavnosti oziroma članstva  | MJU | MP, Državni zbor in KPK | 2 leti | Aktivnosti se izvajajo |
| **3C UKREPI ZA INŠPEKCIJSKE ORGANE** |
| **3C.a** | Odprava tveganj za neučinkovito izvajanje nadzornih nalog | Inšpekcijski svet | inšpekcijski organi in KPK | 1 leto | Aktivnosti se Izvajajo |

|  |
| --- |
| **3Č UKREP NA PODROČJU DELOVANJA IN FINANCIRANJA INVALIDSKIH, HUMANITARNIH IN ŠPORTNIH ORGANIZACIJ** |
| **3Č.a** | Sistemska ureditev oziroma dopolnitev ureditve delovanja in financiranja invalidskih, humanitarnih in športnih organizacij | Ministrstvo za gospodarstvo, turizem in šport | Ministrstvo za finance in KPK | Rok izvedbe ukrepa se podaljša do junija 2025 | Aktivnosti se še niso začele izvajati |

|  |
| --- |
| **3D PRIPOROČILA ZA OBČINE** |
| **3D.a** | Osveščanje o tveganjih nasprotja interesov v primerih članstva občinskih funkcionarjev v skupščinah javnih podjetij, ki jih ustanovi občina, v katerih funkcionarji opravljajo dejavnosti | ministrstvo, pristojno za javno upravo | reprezentativna združenja občin inKPK | po vsakokratnih rednih lokalnih volitvah |
| **3D.b** | Osveščanje o obveznosti ažurnega poročanja o lobističnih stikih, prijavi premoženjskega stanja, omejitvi poslovanja in doslednem izogibanju okoliščinam za nasprotje interesov | ministrstvo, pristojno za javno upravo | reprezentativna združenja občin inKPK | po vsakokratnih rednih lokalnih volitvah |

1. [Prvo-vmesno-porocilo-2023-2026.docx (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMJU%2FSTIPS%2FIntegriteta%2FPreimenovanje-porocil-2023-2026%2FPrvo-vmesno-porocilo-2023-2026.docx&wdOrigin=BROWSELINK) [↑](#footnote-ref-2)
2. <https://www.sdh.si/Data/Documents/pravni-akti/Upravljanje%20korporativne%20kulture%20-%20priro%C4%8Dnik%20za%20%C4%8Dlane%20nadzornih%20svetov.pdf> [↑](#footnote-ref-3)
3. [https://www.sdh.si/Data/Documents/pravni- akti/Kodeks%20korporativnega%20upravljanja\_november\_2019.pdf](https://www.sdh.si/Data/Documents/pravni-%20akti/Kodeks%20korporativnega%20upravljanja_november_2019.pdf) [↑](#footnote-ref-4)